b'\n_START_ARTICLE_\nFrank Heinrich\n_START_SECTION_\nBiografie\n_START_PARAGRAPH_\nFrank Heinrich s-a n\xc4\x83scut \xc3\xaen ora\xc8\x99ul Siegen. Pe c\xc3\xa2nd avea doar 3 ani, familia Heinrich se mut\xc4\x83 \xc3\xaen sudul Germaniei, unde p\xc4\x83rin\xc8\x9bii s\xc4\x83i \xc3\xaencep s\xc4\x83 lucreze \xc3\xaentr-un azil de b\xc4\x83tr\xc3\xa2ni pe care ajung, mai t\xc3\xa2rziu, s\xc4\x83 \xc3\xael conduc\xc4\x83. Dup\xc4\x83 efectuarea serviciului civil, merge pentru un an \xc3\xaen Canada, \xc3\xaen calitate de student la teologie. Se dedica apoi studiilor \xc3\xaen asisten\xc8\x9b\xc4\x83 social\xc4\x83 \xc8\x99i ajunge, ulterior, membru al Armatei Salv\xc4\x83rii, \xc3\xaen ora\xc8\x99ul Freiburg im Breisgau. P\xc3\xa2n\xc4\x83 \xc3\xaen anul 1995, conduce, \xc3\xaen calitate de asistent social, serviciul de misiune social\xc4\x83 (die Insel \xc8\x99i die Spinnwebe), la Freiburg. \xc3\x8en anul 1997 Heinrich a fost ridicat la rang de ofi\xc8\x9ber al Armatei Salv\xc4\x83rii. Din anul 1997 \xc8\x99i p\xc3\xa2n\xc4\x83 \xc3\xaen momentul depunerii candidaturii sale pentru Bundestag, Frank Heinrich conduce, \xc3\xaempreun\xc4\x83 cu so\xc8\x9bia lui, corpul Armatei Salv\xc4\x83rii din ora\xc8\x99ul Chemnitz._NEWLINE_Frank Heinrich este c\xc4\x83s\xc4\x83torit din anul 1987 \xc8\x99i este tat\xc4\x83 a 4 copii.\n_START_SECTION_\nCariera politic\xc4\x83\n_START_PARAGRAPH_\nDin anul 2007, Frank Heinrich este membru al Uniunii Cre\xc8\x99tin Democrate din Germania (CDU). La alegerile pentru Bundestag din 2009, 2013 \xc8\x99i 2017 ob\xc8\x9bine, consecutiv, mandatul parlamentar pentru circumscrip\xc8\x9bia Chemnitz. \xc3\x8encep\xc3\xa2nd cu anul 2009, Frank Heinrich este pre\xc8\x99edinte al CDU Chemnitz. \xc3\x8en cadrul Bundestag-ului german, Heinrich este membru al fac\xc8\x9biunii parlamentare CDU/CSU (CDU/CSU-Bundestagsfraktion), pre\xc8\x99edinte al grupului parlamentar CDU/CSU din cadrul Comisiei pentru drepturile omului \xc8\x99i ajutor umanitar (Ausschuss f\xc3\xbcr Menschenrechte und humanit\xc3\xa4re Hilfe) precum \xc8\x99i membru \xc3\xaen Comisia pentru munc\xc4\x83 \xc8\x99i aspecte sociale (Ausschuss f\xc3\xbcr Arbeit und Soziales)._NEWLINE_Temele centrale ale activit\xc4\x83\xc8\x9bii politice a lui Frank Heinrich sunt: circumscrip\xc8\x9bia sa, Chemnitz, \xc3\xaen aspectele conectate competen\xc8\x9belor sale din mediul politic (parteneriate economice cu \xc8\x9b\xc4\x83ri africane, infrastructur\xc4\x83, social/familie, drepturile copiilor, cercetare \xc8\x99i \xc8\x99tiin\xc8\x9be, recomand\xc4\x83ri la nivel federal, etc.), Africa, prevenirea \xc8\x99i combaterea traficului de persoane, libertatea religioas\xc4\x83 \xc8\x99i cooperare \xc8\x99i dezvoltare. A fost unul dintre pu\xc8\x9binii politicieni ai Uniunii Cre\xc8\x99tin Democrate germane care, \xc3\xaen octombrie 2010, a votat \xc3\xaempotriva prelungirii duratei de func\xc8\x9bionare a centralelor nucleare din Germania (Laufzeitverl\xc3\xa4ngerung deutscher Kernkraftwerke). \xc3\x8encep\xc3\xa2nd cu vara anului 2012 Heinrich sus\xc8\x9bine, al\xc4\x83turi de doisprezece al\xc8\x9bi parlamentari CDU, egalizarea taxelor \xc3\xaen cadrul Legii parteneriatului civil (Lebenspartnerschaftsgesetz). \xc3\x8en vederea construirii parteneriatelor economice \xc3\xaentre Chemnitz \xc8\x99i t\xc4\x83rile africane, Heinrich a ini\xc8\x9biat, \xc3\xaen iunie 2014, re\xc8\x9beaua \xe2\x80\x9eMediul business \xc3\xaent\xc3\xa2lne\xc8\x99te Africa\xe2\x80\x9d (Business trifft Afrika), \xc3\xaempreun\xc4\x83 cu Camera de industrie \xc8\x99i comer\xc8\x9b a ora\xc8\x99ului Chemnitz (Industrie- und Handelskammer Chemnitz), re\xc8\x9bea care se reune\xc8\x99te anual \xc8\x99i care \xc8\x99i-a c\xc3\xa2\xc8\x99tigat, deja, prestigiul.'